Ra tá nti̱ꞌi,
ni̱xa̱a̱‑na̱ iin nu̱ú naní “Getsemaní”,
ra ka̱chi Jesús saá xíꞌin na̱ sákuaꞌa nu̱ú‑Ña̱:
―Kuntiee‑ntó yóꞌo nani ná ku̱ꞌu̱n‑i̱ ka̱ꞌa̱n‑i̱ xíꞌin Táta‑i̱.
Ta nta̱kiꞌin‑Ña̱ Pedro,
Jacobo xíꞌin Juan kua̱ꞌa̱n‑na̱ xíꞌin‑Ña̱,
ta ki̱xáá íyǔꞌu‑Ña̱,
ta kúsuchí ini‑Ña̱.
Ra ka̱chi‑Ña̱ saá xíꞌin‑na̱:
―Kúsuchí nuni ini‑i̱ ña̱ xa̱ tûvi‑i̱ ña̱ kuvi̱‑i̱.
Kinto̱o‑ntó yóꞌo,
ta kuntito‑ntó.
Nta̱kiꞌin Jesús kua̱ꞌa̱n‑Ña̱ loꞌo ka chí nu̱ú,
ra ikán nta̱kuntúꞌú sítí‑Ña̱ iin saá nta̱a̱ ni̱xi̱nu̱ nu̱ú‑Ña̱ nta̱a̱ nu̱ú ñuꞌú,
ra ni̱xi̱ka̱ ta̱ꞌví‑Ña̱ nu̱ú Táta‑Ña̱,
ña̱ átu ña̱ ná kuvi kúú‑ña̱ ná ntöꞌo ini‑Ña̱ ña̱ ntútaꞌan‑Ña̱ ntoꞌo‑Ña̱.
Ra ka̱chi‑Ña̱ saá:
―Abba,
Táta‑i̱,
ntiꞌi va ña̱ kuvi nu̱ú mií‑ún.
Sáya̱ꞌa ña̱ ntoꞌo ini‑yu̱ yóꞌo,
ña̱ kúú tá ku̱va ña̱ koꞌo‑i̱ iin kópa u̱va̱,
suu ná köo ña̱ kúni̱‑yu̱ chi ná koo ña̱ kúni̱ mií‑ún.
Ra tá nti̱ꞌi,
nti̱kó‑Ña̱ nu̱ú ntiée na̱ sákuaꞌa nu̱ú‑Ña̱,
ra nta̱ni̱ꞌí‑Ña̱‑na̱ kíxi̱‑na̱;
ra ka̱chi‑Ña̱ saá xíꞌin Pedro:
―Simón,
¿á ra̱ kíxi̱ va kúú‑ún?
¿Á nii iin óra loꞌo köníkuvi kuntito‑ún?
Kuntito‑ntó,
ra ka̱ꞌa̱n‑ntó xíꞌin Ntióxi̱ ña̱ ná ntäkava‑ntó nu̱ú kua̱chi,
chi kúni̱ va ánima̱‑ntó kuu‑ña̱ ña̱ va̱ꞌa,
suu kökúchiñu míí ku̱ñu̱‑ntó kuu‑ña̱‑ña̱.
Ra nta̱kiꞌin tuku Jesús kua̱ꞌa̱n‑Ña̱ ka̱ka̱ ta̱ꞌví‑Ña̱ nu̱ú Táta‑Ña̱,
ra ni̱ka̱ꞌa̱n tuku‑Ña̱ tá ku̱va ka̱chi‑Ña̱ míí ña̱ nǔu.
Ra tá nti̱ꞌi,
nti̱kó tuku‑Ña̱ nu̱ú ntiée na̱ sákuaꞌa nu̱ú‑Ña̱,
ra nta̱ni̱ꞌí tuku‑Ña̱‑na̱ ña̱ kíxi̱‑na̱,
chi kúni̱ nuni ku̱su̱n‑na̱.
Ta xïni̱ mií‑na̱ na kúú ña̱ ntakuiin‑na̱ yuꞌú‑Ña̱.
Ra tá nti̱kó‑Ña̱ ichí u̱ni̱ nu̱ú ntiée‑na̱,
ka̱chi‑Ña̱ saá xíꞌin‑na̱:
―¿Á kíxi̱ ni̱ꞌi va‑ntó ra ntákiꞌin ntieé‑ntó?
¡Xa̱ va̱ꞌa saá!
Xa̱ ni̱xa̱a̱ óra ña̱ ntakua̱ꞌa‑na̱ Ña̱ ntu̱u Ña̱ Yuví ntaꞌá na̱ yuví kua̱chi.
Ntakuntita‑ntó,
ra ná ku̱ꞌu̱n‑yó;
¡Xa̱ káa va̱xi ra̱ ntakua̱ꞌa yu̱ꞌu̱!
Tíin‑na̱ Jesús
Ra nani káꞌa̱n ni̱ꞌi ka Jesús,
ni̱xa̱a̱ Judas,
iin ra̱ u̱xi̱ u̱vi̱ sákuaꞌa nu̱ú‑Ña̱ xíꞌin kua̱ꞌá na̱ yuví,
na̱ níꞌi yu̱chi̱ xíꞌin itún,
na̱ ta̱chíñu na̱ su̱tu̱ xi̱kua̱ꞌá xíꞌin na̱ sána̱ꞌa̱ léy Ntióxi̱ ña̱ nta̱koo Moisés,
ra xíꞌin na̱ xi̱kua̱ꞌá nu̱ú na̱ ñuu.
Ta Judas,
tia̱ ntaxǐko vatiá Jesús,
xa̱ ta̱xi‑ra̱ ku̱va yóꞌo nu̱ú‑na̱,
káchi‑ra̱ saá:
―Tia̱ ná tatu̱vi yuꞌú‑i̱ nu̱ú,
tia̱ ikán kúú‑ra̱ tiin‑ntó;
ta tuun va̱ꞌa tiin‑ntó‑ra̱.
Ra tá ni̱xa̱a̱ míí Judas,
nti̱ku̱n ku̱yachin‑ra̱ nu̱ú Jesús,
ta ka̱chi‑ra̱ saá xíꞌin‑Ña̱:
―¡Mástro!
Ta ta̱tu̱vi yuꞌú‑ra̱ nu̱ú‑Ña̱.
Saá ra ti̱in‑na̱ Jesús,
ra nta̱kiꞌin‑na̱‑Ña̱ kua̱ꞌa̱n‑Ña̱ xíꞌin‑na̱.
Suu iin míí ra̱ íyo ikán,
ta̱vá‑ra̱ yu̱chi̱‑ra̱,
ra xa̱ꞌntia‑ra̱ iin so̱ꞌo ra̱ káchíñu nu̱ú ra̱ su̱tu̱ kúchêe.
Ra ka̱chi Jesús saá xíꞌin míí na̱ yuví,
na̱ ni̱xa̱a̱ ikán:
―¿Á ra̱ kuíꞌná kúú‑i̱ ña̱ ikán va̱xi‑ntó xíꞌin yu̱chi̱ ra xíꞌin itún tiin‑ntó yu̱ꞌu̱?
Ntiꞌi ki̱í ni̱xi̱yo‑i̱ ini nu̱ú íyo Veꞌe Ñu̱ꞌu Káꞌnu sa̱na̱ꞌa̱‑i̱,
ra könítiin‑ntó yu̱ꞌu̱.
Suu kúu tá kúú ntiꞌi ña̱ yóꞌo ña̱ ná xi̱nu ña̱ va̱xi nu̱ú Tutu Ntióxi̱.
Saá ra nta̱koo tá kúú ntiꞌi na̱ sákuaꞌa nu̱ú Jesús Ña̱,
ra xi̱nu‑na̱ kua̱ꞌa̱n‑na̱.
Xínu iin ra̱ loꞌo nu̱ú‑na̱
Suu ni̱nti̱ku̱n iin ra̱ loꞌo kuâán Jesús,
ra̱ ísu̱ví iin mánta kuití,
ra tá ti̱in‑na̱‑ra̱,
nta̱koo‑ra̱ míí mánta ísu̱ví‑ra̱ ikán,
ra xi̱nu cha̱ꞌla‑ra̱ kua̱ꞌa̱n‑ra̱.
Íyo Jesús nu̱ú Na̱ Ntíso Chiñu nu̱ú Na̱ Judío
Ra ni̱xa̱a̱ Jesús xíꞌin‑na̱ nu̱ú ra̱ su̱tu̱ kúchêe;
ra ikán nta̱kitáꞌan tá kúú ntiꞌi míí na̱ su̱tu̱ xi̱kua̱ꞌá xíꞌin na̱ xi̱kua̱ꞌá nu̱ú na̱ ñuu,
ra xíꞌin na̱ sána̱ꞌa̱ léy Ntióxi̱ ña̱ nta̱koo Moisés.
Ra xíka xíka ntíku̱n Pedro míí Jesús kua̱ꞌa̱n‑ra̱ iin saá nta̱a̱ ni̱ki̱ꞌvi‑ra̱ ini nu̱ú íyo veꞌe míí ra̱ su̱tu̱ kúchêe ikán.
Ra ikán nta̱kuntúꞌú koo̱‑ra̱ ntása̱á‑ra̱ ñuꞌu xíꞌin na̱ ntiáa Veꞌe Ñu̱ꞌu Káꞌnu.
Ta nta̱ntukún na̱ su̱tu̱ xi̱kua̱ꞌá xíꞌin ntiꞌi Na̱ Ntíso Chiñu nu̱ú Na̱ Judío xiyo na̱xa chika̱a̱ kua̱chi‑na̱ Jesús ña̱ ná kuvi kaꞌní‑na̱‑Ña̱;
suu köníntani̱ꞌí‑na̱ nii iin kua̱chi‑Ña̱.
Chi kua̱ꞌá‑na̱ chi̱ka̱a̱ kua̱chi síkí‑Ña̱,
suu xa̱ síin síin káꞌa̱n iin iin‑na̱,
ra köníkuvi ntakitáꞌan tu̱ꞌun‑na̱.
Saá ra nta̱kuntita sava‑na̱ ña̱ ná chika̱a̱‑na̱ kua̱chi síkí‑Ña̱,
káchi‑na̱ saá:
―Xi̱ni so̱ꞌo‑ntu̱ ka̱chi‑ra̱ saá:
“Yu̱ꞌu̱,
sántiꞌi xa̱ꞌá‑i̱ Veꞌe Ñu̱ꞌu Káꞌnu ña̱ sa̱va̱ꞌa na̱ yuví,
ta nu̱ú u̱ni̱ ki̱í kantichi‑i̱ iinka‑ña̱ ña̱ säva̱ꞌa na̱ yuví.”
Suu nii ña̱ ni̱ka̱ꞌa̱n na̱ yóꞌo köníntakitáꞌan‑ña̱ xíꞌin ña̱ ka̱chi iinka‑na̱.
Saá ra nta̱kuntichi míí ra̱ su̱tu̱ kúchêe ikán nu̱ú ntiꞌi‑na̱,
ta nta̱ka̱túꞌun‑ra̱ Jesús,
káchi‑ra̱ saá xíꞌin‑Ña̱:
―¿Á köo nii iin ña̱ ntakuiin‑ún?
¿Na kúni̱ kachi ntiꞌi kua̱chi ña̱ chíka̱a̱‑na̱ yóꞌo̱ yóꞌo?
Suu ki̱nto̱o táxǐn yuꞌú Jesús,
ra köo nii iin tu̱ꞌun níntakuiin‑Ña̱ yuꞌú‑ra̱.
Saá ra nta̱ka̱túꞌun tuku‑ra̱‑Ña̱,
káchi‑ra̱ saá:
―¿Á yóꞌo̱ kúú Cristo,
Ña̱ ta̱chíñu Ntióxi̱ va̱xi sáka̱ku ñaꞌá,
Ña̱ kúú Se̱ꞌe Ntióxi̱,
Ña̱ I̱í?
Ra nta̱kuiin Jesús,
ka̱chi‑Ña̱ saá xíꞌin‑ra̱:
―Yu̱ꞌu̱ kúú va‑i̱,
ta kuni‑ntó Ña̱ ntu̱u Ña̱ Yuví kuntúꞌú koo̱‑Ña̱ xiyo kuáꞌa Ntióxi̱,
Ña̱ íyo ntiꞌi ntieé,
ra kuni‑ntó kixi‑Ña̱ nu̱ú vi̱kó ñantiví.
Saá ra nta̱tá míí ra̱ su̱tu̱ kúchêe ikán saꞌmá‑ra̱,
ra ka̱chi‑ra̱ saá:
―¿Na kúú ka ña̱ xíniñúꞌu‑yó kuni so̱ꞌo‑yó?
Xa̱ xi̱ni so̱ꞌo‑ntó na̱xa ni̱ka̱ꞌa̱n chiꞌña‑ra̱ xa̱ꞌá Ntióxi̱.
¿Á na̱xa tûvi‑ntó xíꞌin ña̱ yóꞌo?
Ra tá kúú ntiꞌi‑na̱ ka̱chi ña̱ íyo kua̱chi‑Ña̱,
ra ña̱ ikán xíniñúꞌu kuvi̱‑Ña̱.
Ra saá ki̱xáá sava‑na̱ kóꞌni‑na̱ si̱i‑na̱ nu̱ú‑Ña̱,
ta nta̱kasi‑na̱ nu̱ú‑Ña̱,
ra ki̱xáá‑na̱ xákin‑na̱ îkí nu̱ú‑Ña̱,
ra káchi‑na̱ saá xíꞌin‑Ña̱:
―Átu ntixa kúú‑ún ra̱ sáya̱ꞌa tu̱ꞌun Ntióxi̱,
¡ka̱ꞌa̱n xíꞌin‑ntu̱ yoo kúú na̱ ka̱ni yóꞌo̱!
Ra ka̱ni míí na̱ ntiáa Veꞌe Ñu̱ꞌu Káꞌnu ikán Jesús.
Köntákuiin yuꞌú Pedro ña̱ xíni̱‑ra̱ Jesús
Ra nani tá íyo Pedro chí ni̱nu̱,
nu̱ú ntíka̱ yéꞌe míí ra̱ su̱tu̱ kúchêe ikán,
ni̱xa̱a̱ iin ñá síꞌi ñá káchíñu nu̱ú míí ra̱ su̱tu̱ ikán;
ra tá xi̱ni‑ñá Pedro ña̱ ntása̱á‑ra̱ ñuꞌu,
nta̱kutoꞌni va̱ꞌa‑ñá nu̱ú‑ra̱,
ra ka̱chi‑ñá saá xíꞌin‑ra̱:
―Saá tu iin ra̱ xíka xíꞌin Jesús,
ra̱ ñuu Nazaret kúú tu yóꞌo̱ va.
Suu köníntakuiin yuꞌú Pedro ña̱ xíni̱‑ra̱ Jesús,
chi ka̱chi‑ra̱ saá:
―Xïni̱‑yu̱ ra̱ tia̱a ña̱á,
ra nii xïni̱‑yu̱ na xa̱ꞌá kúú ña̱ káꞌa̱n‑ún.
Ra ka̱na‑ra̱ chí nu̱ú ntíꞌvi‑na̱ ini nu̱ú íyo veꞌe ikán,
ra míí nti̱ku̱n saá ka̱na iin chele.
Ra tá xi̱ni tuku míí ñá káchíñu nu̱ú ra̱ su̱tu̱ ikán míí Pedro,
ka̱chi‑ñá saá xíꞌin míí na̱ ntiée ikán:
―Iin táꞌan na̱ ikán kúú tu ra̱ tia̱a yóꞌo va.
Suu köníntakuiin tuku yuꞌú Pedro ña̱ xíni̱‑ra̱ Jesús.
Ra tá ni̱ya̱ꞌa iin tóo loꞌo ka,
na̱ ntiée ikán ka̱chi tuku‑na̱ saá xíꞌin‑ra̱:
―Míí ña̱ nta̱a̱ iin táꞌan na̱ ikán kúú‑ún;
chi ra̱ Galilea kúú‑ún,
[chi tá ku̱va káꞌa̱n na̱ ikán saá káꞌa̱n‑ún.]
Saá ra ki̱xáá Pedro káꞌa̱n‑ra̱ ña̱ ná kixi chiꞌña nu̱ú‑ra̱ átu süvi ña̱ nta̱a̱ kúú ña̱ káꞌa̱n‑ra̱ xíꞌin‑na̱,
ra chi̱naꞌá‑ra̱ Ntióxi̱ káchi‑ra̱ saá:
―Xíni̱ Ntióxi̱ ña̱ xïni̱‑yu̱ ra̱ tia̱a,
ra̱ káꞌa̱n‑ntó xa̱ꞌá ña̱á.
Ra míí nti̱ku̱n saá ka̱na tuku chele.
Saá ra nta̱ku̱ꞌun ini Pedro tu̱ꞌun ña̱ ni̱ka̱ꞌa̱n Jesús xíꞌin‑ra̱,
tá ka̱chi‑Ña̱ saá:
“Tá kúma̱ní ka kana chele ichí u̱vi̱,
xa̱ u̱ni̱ ichí köníntakuiin yuꞌú‑ún ña̱ xíni̱‑ún yu̱ꞌu̱.”
Ra ki̱xáá Pedro xáku‑ra̱.